次韵都尉王晉卿天駟監邂逅作兼呈坐客
作者：晁補之
朝代：宋

paragraphs: 平生杜元凱，學問光奕世。
戚聯帝室未要論，烜赫功高羊叔子。
赤霄翔舞須威蕤，孔翠文章豈其累。
崇臺作山池作湖，富貴所要聲名俱。
酒樽詩句得過薄，小隠山城殊未疏。
曹侯詞翰諸公客，慣聽清歌耳傾側。
天閑兩驥看追風，晴軒忽下飲河虹。
拳毛妙畫不可見，顔公筆精如對面。
鄧張不醉無攬轡，燒燭林間鵲飛起。
第語曹侯繼張燕，鄰榼如澠不憂淺。